DA Den Europæiske Unions Tidende C 71/28

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2009/C 71/12)

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»LA BELLA DELLA DAUNIA«

EF-Nr.: IT-PDO-105-0085-09.07.2007

BGB ( ) BOB ( X )

1. Afsnit i varespecifikationen, som berøres af ændringen:

— Produktets betegnelse — Varebeskrivelse — Geografisk område — Bevis for oprindelse — Produktionsmetode — Tilknytning — Mærkning — Krav i de nationale bestemmelser — Andet (angives nærmere)

2. Type ændring(er):

— Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort — Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) — Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Beskrivelse af produktet

Under punkt 4.2 »Beskrivelse« i det resumé, som blev offentliggjort i 1999, blev den vejledende høstdato fastsat til den 1. oktober, mens varespecifikationen, der blev offentliggjort i 2000, skelnede mellem to høstdatoer: for grønne oliven var startdatoen den 1. oktober og for sorte oliven den 25. oktober.

Det har på baggrund af oplysningen i varespecifikationen fra 2000 også vist sig at være nødvendigt at fremrykke startdatoen for høst af sorte oliven til den 1. oktober, eftersom disse oliven på grund af de ændrede klimatiske forhold på dette tidspunkt allerede er lige ved at skifte farve eller være modne og have en vinrød farve.

Endvidere anføres det af hensyn til klarheden, at vægten for begge typer oliven (grønne og sorte) ved markedsføringstidspunktet er fastsat til mellem 6 gram og 30 gram. Denne angivelse erstatter således oplysningen i resuméet fra 1999 om, at »frugtens gennemsnitsvægt er mindst 11 og højst 18 gram«.

3.2. Produktionsmetode

Man har konstateret, at det ved brug af kunstvanding og mere moderne dyrkningsmetoder er muligt at opnå et udbytte på over 110 hkg pr. hektar. For ikke at begrænse produktionen unødigt har det derfor været nødvendigt at anmode om en ændring af den højst tilladte mængde pr. hektar fra 110 til 150 hkg.

Koncentrationen af den alkaliske lud, som i den oprindelige varespecifikation blev målt i Baume med grænseværdier mellem 2° til 4°, er i den nye varespecifikation angivet i procent (w/v) og fastsat fra 1,7 % til 4,0 %. Ændringen er indført for at give alle producenter mulighed for at arbejde efter traditionelle metoder.

Den maksimale varighed af behandlingen med alkalisk lud er forhøjet fra 12 til 15 timer, da man har konstateret, at det under særlige vejrforhold kan være nødvendigt at vente mere end 12 timer.

Det blev præciseret, at »når perioden mellem gæring og pakning er over 6 måneder, er det nødvendigt at tilføre salt for at stabilisere lagen på mellem 8 % og 10 %«, da man har konstateret, at det ikke er nødvendigt at tilføre salt til oliven, der er pakket senest 6 måneder efter gæringen.

Hvad angår sorte oliven, er den anden forarbejdningsmetode under California-metoden blevet indført, fordi erfaringen på det lokale plan har vist, at den er bedre egnet til olivensorten »Bella di Cerignola«. Ved metoden A) er det præciseret, at ferrogluconat eller ferrolactat op til 150 mg/kg oliven skal betragtes som et restprodukt.

For at imødekomme efterspørgslen fra visse markeder er der indført andre typer beholdere.

ENHEDSDOKUMENT

RÅDETS FORORDNING (EF) Nr. 510/2006

»LA BELLA DELLA DAUNIA«

EF-Nr.: IT-PDO-105-0085-09.07.2007

BGB ( ) BOB ( X )

1. Produktets navn:

»La Bella della Daunia«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype [jf. bilag II]

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen »La Bella della Daunia«

Ved markedsføringen skal den grønne bordoliven »La Bella della Daunia« med den beskyttede oprindelsesbetegnelse (BOB) have følgende karakteristiske træk:

— farvetone: ensartet gulliggrøn med tydelige pletter

— aflang, blommeagtig form, der nedad er smal og opad tilspidset og slank

— sart, smagfuldt, fyldigt og fast frugtkød, tynd skal

— vægt mellem 6 gram og 30 gram

— frugtkødudbytte > 80 %

— fedtindhold < 15 %

— indhold af reducerende sukkerarter < 2,8 %.

Ved markedsføringen skal den sorte bordoliven »La Bella della Daunia« med den beskyttede oprindelsesbetegnelse (BOB) have følgende karakteristiske træk:

— udvendigt skal farven være dyb sort

— aflang, blommeagtig form, der nedad er smal og opad tilspidset og slank

— sart, smagfuldt, fyldigt og fast frugtkød, tynd skal

— vægt mellem 6 gram og 30 gram

— frugtkødudbytte > 80 %

— fedtindhold < 18 %

— indhold af reducerende sukkerarter < 2,4 %.

Olivenfrugterne plukkes direkte fra træet, normalt fra den 1. oktober. De grønne oliven plukkes, når overfladen begynder at skifte fra bladgrøn til gulliggrøn med udtalte pletter, de sorte oliven plukkes, når de er mørke eller modnet og har en vinrød farve.

Den størst tilladte produktion af oliven pr. ha, som kan omfattes af den beskyttede betegnelse, er fastsat til 150 hkg/ha ved mono- eller blandingskultur (ved sidstnævnte lægges den pågældende mængdeangivelse til grund).

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Produktionsfasen af »La Bella della Daunia« skal foregå inden for det produktionsområde, der er angivet i punkt 4.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Alle beholdere skal være forsynet med en mærkning, der opfylder de gældende lovkrav. På etiketten skal der med trykte og tydeligt læsbare bogstaver af samme størrelse fremgå: »La Bella della Daunia« og »Denominazione di origine protetta« (eller forkortelsen D.O.P.); navn, firmanavn, adressen på produktions- og pakkevirksomheden; pakningens vægt angivet i drænet nettovægt i henhold til gældende regler. Endvidere skal etiketten være påtrykt det grafiske symbol for den kunstneriske fremstilling af det specifikke og entydige logo, der altid skal ledsage den beskyttede oprindelsesbetegnelse. Det grafiske symbol er en fremstilling af en kvindeskikkelse — inspireret af et traditionelt krukkemotiv i Daunia — og er repræsenteret i »negativ«: en danserinde, som i den venstre hånd holder en olivengren. Figuren er omgivet af indskriften »La Bella della Daunia« i klassiske bogstaver »graziati« (store bogstaver).

Den ydre ramme (guldfarvet: »oro pantone 872«) er foroven forsynet med indskriften »Oliva da mensa D.O.P.«, forneden med sortens betegnelse: »Bella di Cerignola«. Det grafiske symbol gengives på en selvklæbende mærkat i tre forskellige størrelser (diameter: 2 cm, 3 cm og 5 cm).

4. Præcis afgrænsning af det geografiske område:

Kommunerne Cerignola, Ortanava, S. Ferdinando di Puglia, Stornara, Stornarella og Trinitapoli (FG) ligger på plateauet »Tavoliere della Puglia«, som består af en udstrakt central del, der i nord og syd afgrænses af to store områder med varierende højderelief. De ovennævnte kommuner ligger i den centrale del ud mod kysten. Dette område har en jævn hældning mod havet, som afgrænser det mod øst. Den gennemsnitlige højde over havet er ca. 100-150 m, hvorfor Tavoliere della Puglia må anses for at være en kystslette. Hældningen er på 7-8 %. Det vandførende lag ligger i varierende dybde, mellem 25 og 50 m. Også de artesiske lag ligger i forskellig dybde alt efter område, men kan allerede udnyttes i 60-70 meters dybde.

Areal: Cerignola 58 065 ha, Ortanova 14 393 ha, San Ferdinando di Puglia 4 181 ha, Stornara 3 364 ha, Stornarella 3 388 ha, Trinitapoli 14 755 ha — i alt 99 046 ha. Det areal, som den beskyttede oprindelsesbetegnelse »La Bella della Daunia« omfatter, er ca. 30 % mindre, da det ikke dækker de områder, som jordbunds- og klimaforholdene gør uegnede til dyrkning af spiseoliven. For tiden dyrkes ca. 850 ha. Med støtte fra EU har man for nylig beplantet yderligere 180 ha.

5. Tilknytning til det geografiske område:

5.1. Det geografiske områdes egenart

Landområderne i kommunerne Cerignola, Orta Nova, S. Ferdinando di Puglia, Stornara, Stornarella og Trinitapoli (FG) har stort set samme jordbunds-, klima- og hydrogeologiske forhold, hvorfor der er tale om et hormogent produktionsområde. Klimaet er typisk middelhavsklima: koldt og fugtigt i efterår og vinter, varmt og tørt om sommeren. Scirocco eller sydvind, som bringer regn fra Det Tyrrhenske Hav, mister sin fugtighed over Appeninerkæden og blæser som en varm og tør vind ned på den adriatiske og ioniske kyst. Jordlagets tykkelse er variabel ligesom jordens kompakthed, men middel-tung jordbund er fremherskende. Permeabiliteten er generelt god, og stagnerende vand om vinteren skyldes tilstedeværelsen af et hårdt jordlag i ringe dybde, der er rigt på kalk og kalkholdigt ler. Reaktionen er næsten altid sub-alkalisk eller neutral. Disse jorder kan være meget udbytterige og ved rationel bearbejdning fremtræde med en gunstig fysisk struktur.

5.2. Produktets egenart

Betegnelsen hænger utvivlsomt sammen med frugtens karakteristiske form, som er meget lig en blomme. Sorten er til dels selvkompatibel; gode forstøvere er sorterne Sant'Agostino, Biancolilla, Termite de Bitetto og Mele. Frøanlæg omkring 0,20-0,40 %. Frugterne af denne sort er kendt for deres størrelse og smukke form og farve og for frugtkødets behagelige konsistens. De har endvidere en god modstandsdygtighed over for behandling og konservering. De forarbejdes hovedsagelig som grønne oliven, men som følge af den senere tids stærke efterspørgsel produceres nu også mørke/sorte oliven.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»La Bella della Daunia« stammer fra udgangssorten »Oliva de Cerignola«, en polyklonal sort med et bredt spektrum af egenskaber, som skyldes arveanlæg, jordbunds- og klimaforhold, de anvendte podestammer og udviklingen i dyrkningsteknikken. Fra denne sort, der er udbredt i Daunia (nu »Tavoliere di Capitanata«), er der som følge af naturlig genetisk mutation og gennem stadig og omhyggelig udvælgelse af kloner fra producenternes og de lokale planteskolers side blevet frembragt en forbedret klon med lignende genetisk affinitet som udgangssorten, men med bedre kvalitative egenskaber. Den nævnte nye sort, benævnt »Bella di Cerignola«, er optaget som nr. 15 på den italienske liste over olivensorter.

Henvisning til offentliggørelsen af varespecifikationen

Den ansøgende myndighed har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »La Bella della Daunia«.

Den konsoliderede udgave af produktionsbestemmelserne kan ses på webstedet:

— www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all'esame dell'UE (Reg CE 510/2006)«.

(1) EUT L 93 af 31.3.2006, s. 12.